Polisielid skiet op kapers, red slagoffer se lewe | Netwerk24
Deur Ané van Zyl en Malherbe Nienaber 17 April 2019 12:54
’n Polisielid in Khayelitsha op die Kaapse Vlakte het Dinsdag ’n kapingslagoffer se lewe gered.
Sers. Thobi was tydens die voorval aan diens en het om 15:30 gesien hoe die bestuurder van ’n Toyota Yaris op die hoek van Mew-weg en Govan Mbeki-straat deur twee vermeende kapers uit sy motor gepluk word, sê kapt. FC van Wyk, polisiewoordvoerder in die Wes-Kaap.
“Een van die kapers het op die bestuurder begin geskiet. Die polisielid het toe op hulle geskiet waarna hulle teruggeskiet het. Die een kaper, ’n 24-jarige man, is in sy laerug gewond. Sy makker het tussen huise in die omgewing verdwyn en is nog nie aangekeer nie,” sê Van Wyk.
Die gewonde verdagte is in die hospitaal onder polisiebewaking. Die polisielid en die motoreienaar is ongedeerd.
Van Wyk sê ’n saak van poging tot moord, die aanval op ’n polisielid en kaping word ondersoek.
Meer oor: Kaapse Vlakte | Reddingspoging | Polisie | Skietery | Misdaad | Kaping